Innocentius episcopus, servus servorum Dei, dilectis filiis priori et conventui de Charitate, salutem et apostolicam benedictionem. Cum a nobis petitur quod justum est et honestum tam vigor equitatis quam ordo exigit rationis. Ut id per sollicitudinem officii nostri ad debitum perducatur effectum. Ea propter, dilecti in domino filii, vestris justis postulationibus grato concurrentes assensu, possessiones et alios redditus quos nobilis vir, Sado de Patinges, vobis et ecclesie vestre in burgo de Charitate liberaliter in eleemosynam concessit, sicut ex donatione ipsius nobilis, juste et pacifice possidetis et in ejus autentico continetur, vobis e per vos ecclesie vestre authoritate Apostolica confirmamus, et presentis scripti patrocinio communimus. Decernimus ergo ut nulli omnino hominum liceat hanc paginam nostre confirmationis infringere vel ei ausu temerario contra ire. Si quis autem hoc attentare presumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, V. Idus maii, pontificatus nostri anno tertio.